กรุงเทพมหานคร ตั้งเป้ายกซากรถในที่สาธารณะให้แล้วเสร็จภายในเดือนกุมภาพันธ์นี้ ลดปัญหาซากรถกีดขวางการจราจร
นายสกลธี ภัททิยกุล รองผู้ว่าราชการกรุงเทพมหานคร เปิดเผยภายหลังตรวจการจัดเก็บซากรถยนต์ที่จอดทิ้งในที่สาธารณะในพื้นที่เขตพระนคร ว่ากรุงเทพมหานครโดยสำนักเทศกิจสำนักงานเขตพระนคร พร้อมด้วยเจ้าหน้าที่ที่เกี่ยวข้อง ร่วมกันเคลื่อนย้ายซากรถยนต์ภายในซอย ศิริพัฒ์ จำนวน 3 คัน ซอยลงท่า ถนนตีทอง จำนวน 1 คัน และซอยสามเสน 8/1 จำนวน 1 คัน  รวมจำนวน 5 คัน โดยเจ้าหน้าที่ได้ตรวจสอบติดตามเจ้าของรถแล้วไม่พบเจ้าของ จึงติดประกาศให้เคลื่อนย้ายซากรถภายใน 15 วัน ซึ่งวันนี้เกินกำหนดแล้ว จึงได้ประสานรถยกเพื่อนำซากรถยนต์ไปเก็บ ณ สถานที่เก็บของกลาง เขตหนองแขม เป็นการชั่วคราว เพื่อรอเจ้าของมารับคืนหรือขายทอดตลาดต่อไปสำหรับโครงการนี้กรุงเทพมหานครได้ดำเนินการอย่างต่อเนื่อง โดยในช่วง 3-4 เดือนที่ผ่านมามีประชาชนแจ้งเบาะแสเข้ามาและสำนักงานเขตสำรวจ (ข้อมูล ณ วันที่ 16 ก.พ.64) มีจำนวนรวม 864 คัน ปัจจุบันเคลื่อนย้ายแล้ว 832 คัน คงเหลืออีก 32 คัน โดยจะทยอยเคลื่อนย้ายในส่วนที่เหลือต่อไป ซึ่งภายในสัปดาห์นี้กำหนดการยกซากรถในพื้นที่ 3 เขต ได้แก่ เขตพระนคร เขตบางเขนและเขตสวนหลวง ยืนยันว่าภายในสิ้นเดือนกุมภาพันธ์นี้จะเร่งดำเนินการให้แล้วเสร็จตามเป้าหมาย